Wortfleet

Wortfleet () is en Oort in de Gemeen Hagen in’n Landkreis Cuxhoben, Neddersassen. Binnen de Gemeen billt de Oort de polietsche Oortschop Wortfleet.

 Geografie 

Wortfleet liggt in de Oosterstoder Masch nich wied af von’n Rechten Blangenarm von de Werser. Von’n Hauptloop von de Werser is de Oort dör de Insel Harriersand aftrennt.

De Naveröörd sünd Rechtebe un Weersbe in’n Noorden, Uthleer in’n Noordoosten, Meyenborg un Brook in’n Süüdoosten, Aschwarden un Rade in’n Süden un Harriersand in’n Westen.

 Historie 

De Oort kummt 1202 toeerst in de Oorkunnen vör.Carsten Boos: Kurhannoversche Landesaufnahme des 18. Jahrhunderts: Kassebruch. Erläuterungen zum Blatt 20 Kassebruch. Neddersassisch Landsverwaltungdamt, 1992, Sied 3

 Verwaltungsgeschicht 

In de Franzosentied von 1810 bet 1814 hett de Oort to de Mairie Weersbe in’n Kanton Hagen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to dat Amt Hagen tohöört. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

1929 is de Oort Rechtebe Deel von de Gemeen Wortfleet worrn. De Gemeen Wortfleet is denn mit de Gemeenreform in Neddersassen dör dat Gesett för dat Neeindelen von de Gemenen in’n Ruum Oosterholt/Wersermünn von’n 13. Juni 1973 an’n 1. März 1974 Deel von de Gemeen Saans in de Samtgemeen Hagen worrn. Gemeen Saans un Samtgemeen Hagen sünd to’n 1. Januar 2014 oplööst worrn un dat Rebeed is nu Deel von de Gemeen Hagen. Sietdem billt Wortfleet en Oortschop mit egen Oortsvörsteiher binnen de Gemeen Hagen.

 Inwahnertall 

 Religion 

Wortfleet is evangeelsch-luthersch präägt un höört to dat Kaspel von de Marienkark in Weersbe.

 Oortsvörsteihers 

 1. Januar 2014–: Lothar Becker (CDU)

 Wapen 

Dat Wapen von Wortfleet wiest op sülvern Grund över en grönen Dreebarg in’n Schildfoot in blau dat Bladd von en Escher. Op’n Dreebarg is en sülvern Wellenband to sehn.

Utklamüsert hett dat Wapen de Heraldiker Albert de Badrihaye. Dat Wapen steiht för den Naam von’n Oort. De Dreebarg is en Symbool för en Wort un dat Wellenband för en Fleet. De Escher is de Reedschop, mit de de Worten anleggt worrn sünd.

 Kultur 

En Denkmaal för de Fullenen ut de twee Weltkrieg’ steiht in Weersbe op’n Karkhoff.Onlineprojekt Gefallenendenkmäler

 Weertschop un Infrastruktur 

De freewillige Füürwehr Wortfleet billt en Löschgrupp binnen de Füürwehr von Uthleer.

 Verkehr 

Dör Wortfleet löppt de Kreisstraat 49, de in’n Noordoosten na Rechtebe un Uthleer geiht. In Rechtebe geiht von de K 49 na Noorden de K 50 na Weersbe, Offenwarden un Saans. Na Süden geiht de K 49 in’n Landkreis Oosterholt in de K 2 över, de na Rade un Ne’enkarken geiht.

De nächste Autobahn is de Autobahn 27 (Afsnidd Bremen–Bremerhoben). De Opfohrt 13 Uthleer liggt so acht Kilometer in’n Oosten von Wortfleet.

De nächste Bahnhoff is so bi 13 Kilometer wied weg in’n Süden de Bahnhoff Farge an de Bahnlien Farge–Vesack. Dor föhrt de Lien RS 1 von de Regio-S-Bahn Bremen/Neddersassen, de von Farge bet na Veern geiht.

Von September 1911 bet 1931 harr de Oort en Bahnhoff an de Nedderwerserbahn.

 Scholen 

Na School gaht de Kinner op de Grundschool Uthleer un na Hagen för de annern Schoolformen. Bet 2008 sünd de Schölers noch op de Grundschool in Weersbe gahn, de denn aver dichtmaakt hett.

 Footnoten 

Kategorie:Oort
Kategorie:Landkreis Cuxhoben